આપણા ખંડમાં ક્યાંકથી ખરાબ હવા આવતી હોય તો આપણે એ દિશાની બારી બંધ કરી દઈએ છીએ. પણ મનમાં ખરાબ વિચારો ક્યાંથી આવે છે તેનો ખ્યાલ કરતા નથી કે એ દિશાનું આપણા મનનું બારણું બંધ કરતા નથી.મહાત્મા ગાંધીને હત્યારાની ગોળી વાગી ત્યારે એમના મોંમાંથી ‘હે રામ!’ના ઉદ્‌ગાર નીકળી પડ્યા તે કાંઈ આકસ્મિક નહોતા-તેની પાછળ જીવનભરનો જાપ હતો. મનમાં શ્રદ્ધાને સીંચવી પડે છે, મનમાં શ્રદ્ધાને ઘૂંટવી પડે છે. શ્રદ્ધા બરાબર ઘૂંટાય, મનની રગેરગમાં શ્રદ્ધાનું પરિભ્રમણ થવું જોઈએ. કોઈ માને કે ન માને શ્રદ્ધા વિનાનું જીવન ઝેર જેવું છે.